انسٹاگرام پر کم وقت میں 10 لاکھ فالوورز کا ریکارڈ جینیفر اینسٹن کے نام
جینیفر اینسٹن کے فالوورز کی تعداد جیسے ہی 10 لاکھ کی تعداد کو پہنچی تو انسٹاگرام پر کم سے کم وقت میں ایک ملین فالوورز بنانے کا عالمی ریکارڈ بھی ان کے نام ہو گیا۔
ویب ڈیسک — معروف امریکی اداکارہ نے منگل کو انسٹاگرام پر پہلی بار اپنا اکاؤنٹ بنایا تھا جس کے فالوورز کی تعداد صرف پانچ گھنٹے میں 10 لاکھ کا ہندسہ عبور کر گئی۔ اس سے قبل انسٹاگرام پر سب سے کم وقت میں 10 لاکھ فالوورز بنانے کا ریکارڈ برطانیہ کے شہزادہ ہیری اور ان کی اہلیہ میگھن مرکل کے پاس تھا۔ شاہی جوڑے کا مشترکہ انسٹاگرام اکاونٹ رواں سال اپریل میں لانچ کیا گیا تھا جس کے فالوورز کی تعداد پونے چھ گھنٹے میں 10 لاکھ تک پہنچ گئی تھی۔ اس وقت انسٹاگرام پر جینیفر کے فالوورز کی تعداد​ ایک کروڑ 30 لاکھ سے تجاوز کر چکی ہے جس میں مسلسل اضافہ ہو رہا ہے۔ اکاؤنٹ بننے کے بعد جینیفر کے مداحوں نے ان کی انسٹاگرام پروفائل کا اتنی مرتبہ وزٹ کیا کہ ’ٹریفک‘ کے باعث ان کی پروفائل عارضی طور پر کریش ہو گئی۔ جینیفر اینسٹن کی پروفائل تک رسائی میں جب ان کے مداحوں کو دشواری کا سامنا کرنا پڑا تو فیس بک کی ترجمان نے بھی ایک بیان جاری کیا اور اس میں جینیفر کو خوش آمدید کہا۔ امریکی نشریاتی ادارے ’سی این این‘ سے گفتگو کرتے ہوئے فیس بک کی ترجمان نے کہا کہ ہمیں معلوم ہے کہ کچھ لوگوں کو جینیفر کی پروفائل تک رسائی میں مشکلات پیش آرہی ہیں۔ انسٹاگرام کمیونٹی کا حصہ بننے پر ہمیں اپنی اس ’دوست‘ پر بہت خوشی ہے۔ خیال رہے کہ جینیفر اینسٹن ماضی کی مشہور ٹی وی ڈرامہ سیریل ’فرینڈز‘ میں بھی مرکزی کردار ادا کر چکی ہیں۔ انسٹاگرام پر اپنی پہلی پوسٹ میں بھی جینیفر نے اسی سیریل کی کاسٹ کے ساتھ ملاقات کی تصویر شیئر کی تھی۔ اس تصویر کو بھی اب تک ایک کروڑ 32 لاکھ سے زائد لائکس مل چکے ہیں۔ جینیفر نے تیز ترین فالوورز حاصل کرنے والی شخصیت کا عالمی ریکارڈ حاصل کرنے کے بعد اپنے انسٹاگرام اکاؤنٹ پر ہی ایک ویڈیو بھی پوسٹ کی ہے جس میں انہوں نے اپنے مداحوں کا شکریہ ادا کیا ہے۔